Հիասքանչ Անժելիկան

Հիասքանչ Աժելիկան (ֆրանս.՝ Merveilleuse Angélique), ֆրանսիական պատմաարկածային ռոմանտիկ գեղարվեստական կինոնկար, որը նկարահանվել է 1965 թվականին, ռեժիսոր Բեռնար Բորդերիի կողմից։ Կինոնկարը Անն և Սերժ Գոլոն ամուսինների Անժելիկայի մասին պատմող վիպաշարի երկրորդ՝ «Ճանապարհ դեպի Վերսալ» գրքի էկրանավորումն է։


== Սյուժեն ==
Իր սիրելի ամուսնու՝ Ժոֆրեյ դը Պեյրակի մահապատժից հետո, Անժելիկան ապրում էր ավազակների որջում և ստիպված էր լինել իրեն նվիրված ավազակապետի՝ Նիկոլյայի սիրուհին, որի մականունը Կալամբրեդեն էր։ Անժելիկայի մտքերն ուղղված էին նոր կյանք սկսելու վրա, նա ձգտում էր հասնել ավազակների աշխարհի «մարքիզուհու» դիրքին։ Միաժամանակ կարոտում էր իր երեխաներին, որոնք գտնվում էին իր նախկին սպասուհու՝ Բարբայի հսկողության ներքո։
Այրիացած Անժելիկայի քայլերին հետևում էր նրա հին ընկերը՝ նախկին փաստաբան Ֆրանսուա Դեգրեն, ով դարձել էր ոստիկանական պաշտոնյա։ Կալամբրեդենը «պատերազմի» մեջ էր մտել գնչուների խմբավորման և նրանց առաջնորդ Ռոդոգոնի հետ։ Ընդհարումներից մեկի ժամանակ Նիկոլյան ապահովում է Անժելիկայի փախուստը ոստիկաններից, սակայն ինքն անձամբ զոհվում է։
Շուտով Անժելիկան ծառայության է անցնում սնանկացած պանդոկապան Բորժուի մոտ։ Նրա ճարպկության և ձեռներեցության շնորհիվ պանդոկը վերածվում է մոդայիկ հաստատության՝ «Կարմիր դիմակ» անվանումով, իսկ երեխաներին նա իր մոտ է բերում։ Հարստանալով, Անժելիկան ձեռք է բերում շոկոլադի վաճառքով զբաղվելու արտոնագիր։ Նա կրկին հարուստ է և շրջապատված երկրպագուներով։ Սակայն նրան դեռևս չեն ընդունում բարձրաշխարհիկ հասարակությունում, քանի որ ամուսնու մահապատժից հետո նա զրկվել էր տիտղոսից և ունեցվածքից։
Մի անգամ հարբած ազնվականների մի խումբ կռիվ է անում «Կարմիր դիմակ»-ում։ Այդ անկարգության ժամանակ թագավորի եղբայրը սպանում է պանդոկում ծառայող տղային, որին ականատես են լինում Անժելիկան և Դեգրեն։ Ազնվականները հրկիզում են հաստատությունն ու հեռանում։ Անժելիկան իր նոր սիրեկանին՝ բանաստեղծ Կլոդ Լե Պտիին դրդում է պամֆլետներ գրել։ Փարիզն իմանում է ջարդարարների անունները՝ օրական մեկ անուն։ Լյուդովիկոս XIV-ը հասկանում է, որ այդ մարդիկ իր կրտսեր եղբոր՝ Ֆիլիպ Օռլեանցու շրջապատից են և քանի որ նման հնչեղությունը ձեռնտու չէր, նա հրամայում է ձերբակալել բանաստեղծին։ Դեգրեն Անժելիկային զգուշացնում է սպասվող վտանգի մասին։ Բանաստեղծը հասկանում է, որ Անժելիկան դեռևս սիրում է Ժոֆրեյ դը Պեյրակին և դիտավորյալ հանձնվում է ոստիկաններին, որպեսզի օգնի Անժելիկային՝ խույս տալ թագավորի զայրույթից։
Անժելիկան կապի մեջ է մտնում իր զարմիկ Ֆիլիպ դը Պլեսսի-Բելյերի հետ, որին համակրում էր դեռ մանկությունից։ Նա գնում է Ֆիլիպի կալվածքը և ցանկանում ամուսնանալ վերջինիս հետ, սակայն հպարտ Ֆիլիպը վիրավորական տոնով մերժում է Անժելիկային։ Ֆիլիպը տեղեկանում է, որ արքայազն Կոնդեի մարդիկ, որոնք տարիներ առաջ դավադրություն էին կազմակերպել թագավորի դեմ, պատրաստվում են վերացնել Անժելիկային, քանի որ նա պատահաբար իմացել էր դավադրության մասին և թաքցրել էր թույնի տուփը։ Ֆիլիպն արքայազնին հայտնում է, որ կլուծի այդ հարցը։ Իրեղեն ապացույց հանդիսացող թույնի տուփը ոչնչացնելու դիմաց, Անժելիկան մարշալից հարսանիք է պահանջում։ Այդպես նա վերջապես կարող է վերադառնալ բարձրաշխարհիկ դիրքին։ Սակայն հասկանալով, որ Ֆիլիպն իրեն չի սիրում և համարում է սովորական կարիերիստուհի, Անժելիկան հրաժարվում է հարսանիքից և նրան է հանձնում թույնի տուփը։ Ֆիլիպն այն նետում է լիճը։
Անժելիկան հրավիրվում է Վերսալ և այնտեղ հանդիպում է Ֆիլիպին։ Վերջինս Անժելիկային, որպես իր հարսնացուի, ներկայացնում է թագավորին և թույլտվություն խնդրում նրա հետ ամուսնանալու։ Լյուդովիկոսը, ով գաղտնի կերպով սիրահարված էր Անժելիկային, ճանաչում է դը Պեյրակի այրուն, սակայն ձևացնում է, որ նրան տեսնում է առաջին անգամ և այնուամենայնիվ օրհնում է նրանց միությունը...


== Դերասանական կազմ ==


== Նկարահանող խումբ ==


== Հետաքրքիր փաստեր ==
Ֆիլմի նկարահանումների ժամանակ Միշել Մերսյեն ամուսնալուծության գործընթացի մեջ էր և նկարահանման վերջում այնքան ընկճված էր, որ ռեժիսորը մտադիր էր հաջորդ կինոնկարում նրա փոխարեն հրավիրել Ուրսուլա Անդրեսին կամ Կլաուդիա Կարդինալեին։
1967 թվականին կինոնկարն արժանացել է գերմանական «Ոսկե էկրան» մրցանակին։
Ֆրանսիայում ֆիլմն առաջին անգամ ցուցադրվել է 1965 թվականի հուլիսի 7-ին, իսկ ԽՍՀՄ-ում՝ 1985 թվականի հոկտեմբերին։


== Տես նաև ==
Անժելիկան՝ հրեշտակների մարքիզուհին
Անժելիկան և թագավորը
Անսաստելի Անժելիկան
Անժելիկան և սուլթանը


== Ծանոթագրություններ ==